text: Filmelskere nægter at sove
  16 november 2012 kl. 12.31
  Masser af søvnløse timer venter deltagerne i årets Skandinaviske mesterskab i filmkigning, der indledes fredag eftermiddag.
  18 hold i Danmark, Norge og Sverige dyster om at se film i længst tid.
  Sidste års vinder blev Team Växjö i Sverige. De tre på holdet holdt sig vågne i 80 timer og 55 minutter.
  Tre mænd fra Billund repræsenterer Kolding i årets dyst. Det er Stefan Stokkebæk, 28 år, Henrik Puggaard Kristensen, 29 år, og Jens Rahbek Andersen, 32 år. De mest optimistiske på holdet håber på at holde sig vågne i 85 timer.
  Deltagerne i konkurrencen kan trøste sig med, at flere døgns søvnløshed ikke giver varige skader.
  - Kroppen lider ikke overlast af, at man prøver at holde sig vågen i flere dage, men hjernens reaktion- og opfattelsesevne vil gradvist blive svækket. Allerede efter 18 timer uden søvn svarer det til, at man har en alkoholpromille på 0,5, fortæller læge og søvnforsker Jan Ovesen, Scansleep, Aarhus. 
  Den længste tid et menneske har kunne holde sig vågen er 11 døgn.
  - Det bedste man kan gøre for at holde sig vågen er at drikke masser af koffeinholdige drikke som for eksempel cola og kaffe, fastslår Jan Ovesen.
  Hvert hold har kontrollanter, og deltagerne kan følge hinanden via internettet.
  Mesterskaberne arrangeres af Hi-Fi Klubben i samarbejde med SF Film og Discovery Channel, som laver en dokumentarfilm om projektet.
  TV SYD følger optakten i 19.30-udsendelsen og på TV SYD-kanalen klokken 20.00.
  Konkurrencens hjemmeside.
  